APPELKOOS EN JULUKA | BILTONG & POT- ROAST
APPELKOOS EN JULUKA
July 22, 2019 by Biltong & Pot-roast
Die eerste keer toe ek hom gesien en sy naam gevra het, het hy met daardie ondeunde oë van hom geglimlag en gesê: “Appelkoos, Meneer”.
Hoekom juis Appelkoos, weet ek nie; dalk was dit die eerste oulike Afrikaanse woord wat in sy kop gekom het. Hoe dit ook al sy, ek was die enigste een wat hom Appelkoos genoem het. Al die ander het hom as Johannes geken – die bode waar ek lank gelede gewerk het. (My pa se naam was, terloops, Koos en my ma het graag vertel hoe ek as kleuter – dalk uit respek? – nie die betrokke vrug appelkoos wou noem nie, maar altyd van ‘n appelpappa gepraat het.)
‘n Baie besondere verhouding en ongewone vriendskap het tussen my en Appelkoos ontstaan. Mense kom en gaan mos in en uit ons lewens. Die meeste mense se herinneringe vervaag of raak totaal vergete. Daar is egter mense wat onuitwisbare spore deur jou hart trap. Appelkoos, met sy skerp humorsin, was een van hulle. Ons kon lekker lag, oor alles.
So sit ons eendag en gesels toe hy my vra of ek “darrie lied van die oriebama ken”.
“Oriebama?” vra ek.
“Ja,” antwoord hy en val weg met: “Daaaar kom ooriebama, die ooriebama hy kom oorie see…”
Hy vra: “Jy ken hom? Watse deng is darrie ooriebama?”
“Dis Alibama,” antwoord ek hom. “Daar kom die Alibama. Dis ‘n skip”.
“Ôô, ‘n skip.”
“Ja, dit was ‘n skip, eintlik die Alabama, daar van Amerika af. Lank terug.”
Ek kan tot vandag toe nie die lied se woorde reg sing nie.
“Daar kom ooriebama…”
Kleinsus het destyds met ‘n outjie, Danny, uitgegaan. Danny was ‘n uitstekende sokkerspeler en het vir Bloemfontein Celtic gespeel. Hy het Suid-Afrika ook op die Makkabese Spele in Israel verteenwoordig en was baie gewild onder die swart sokkerondersteuners. Elke keer wanneer Danny aan die bal geraak het, het “Juluuuuka” deur die stadion gedreun. Selfs in sportberigte is daar na Danny in aanhalingstekens as “Juluka” verwys. Ek was nuuskierig oor hierdie naam, aangesien ek nog nie kennis geneem het van die nuwe sanger met sy groep wat op die toneel verskyn het nie. Bloemfontein se swart bevolking het egter kennis geneem van die wit outjie wat brûe tussen kultuurgroepe bou.
Dit was dan ook die einste Appelkoos wat my kon antwoord toe ek eendag in die kar, op pad sokker toe, vir hom vra hoekom hulle vir Danny Juluka noem. Daardie Maandag toe bring hy vir my ‘n foto van Johnny Clegg saam met sy groep, Juluka.
Met hul eenderse haarstyle kon ek duidelik die ooreenkoms tussen Johnny en Danny sien. En ek het kennis van Johnny Clegg geneem.
Die afgelope week, met Johnny se dood, toe dink ek weer aan Appelkoos.
Ek wonder of hy my ook nog onthou.
Daaaar kom ooriebama …
This entry was posted in Monochroom Reenboog and tagged Afrikaans, André Fourie, Johnny Clegg, Juluka, Suid-Afrika. Bookmark the permalink.
← DIE SPORE VAN ‘N PIKKEWYN
PADDAVELLE EN LANGHAAR-LIETJIES →
5 thoughts on “APPELKOOS EN JULUKA”
annette le Grange says:	 July 22, 2019 at 6:41 pm
Wonderlike manier om dinge so mooi op te som, uitstekende skryfwerk en ek glo Appelkoos sal jou nog onthou, as hy nog sou leef !!! Doe so voort !!!
Biltong & Pot-roast says:	 July 23, 2019 at 8:58 am
Dankie vir jou mooie woorde, Annette! Ja, na meer as 30 jaar leef Appelkoos steeds in my herinneringe. Ek en hy het sommer van dag een af lekker gekliek.
filosopete says:	 July 22, 2019 at 11:05 pm
Darie skip was nie die groot slagskip nie, maar een wat van Laaiplek se koers af kooigoed Kaap toe vervoer het, vandaar die verwysing na die “rietkooi.” Jy lees seker baie, min mense weet van die Alabama wat hier kom oorlog maak het ter see. Het jy al Dan Sleigh se “1795” gelees?
Biltong & Pot-roast says:	 July 23, 2019 at 9:11 am
Filosopete (wens ek ken jou regte naam) dankie vir die saamkuier en kommentaar. Ja, ek lees nogal wyd, maar destyds (middel 1980’s rond) het ek net een weergawe van die legende geken. Dis eers later dat ek besef het dat daar meer weergawes omtrent die oorsprong van die bekende liedjie is. En die weergawe waarvan jy praat, klink vir my ook baie meer akkuraat en verkies ek om dit eerder te glo. Dit mag egter wees dat Laaiplek se boot na die Amerikaanse skip vernoem is, want hy was ‘n hele ruk in die Kaap-omgewing en moes nogal heel indrukwekkend gelyk het. Ironies, egter, dat die Kaapse werkers ‘n skip van die Amerikaanse Konfederasie se naam vir hulle eie skip gekies het (as dit die geval was). Want Alabama/Alibama (sover ek weet) pas nie werklik in by enige taal wat destyds gepraat is nie, of hoe? Goed om van jou te hoor uit die skone Kaap.
filosopete says:	 July 23, 2019 at 4:34 pm
Ek het vir jou e-pos gestuur. 🙂